Slag teen perlemoenstropery by Plett | Maroela Media
Slag teen perlemoenstropery by Plett
Die perlemoen is sowat R700 000 werd. (Foto: SA Polisie)
Die polisie het 'n slag teen perlemoenstropery op Plettenbergbaai geslaan en beslag gelê op perlemoen ter waarde van sowat R700 000. Drie verdagtes is boonop aangekeer.
Lede van die polisie se seegrenseenheid, die blitspatrollie, SANParke, wetstoepassers van die Bitou-munisipaliteit en 'n plaaslike veiligheidsmaatskappy het saamgewerk om die stropery te stuit en het Woensdagaand in 'n bos naby die Crags toegeslaan. Daar het hulle drie mans en 'n groot hoeveelheid perlemoen aangetref.
"Twee van hulle het te voet gevlug, maar hul vryheid was van korte duur nadat die span hulle ingehaal het. Die polisie het die verdagtes in hegtenis geneem en beslag gelê op 2 973 eenhede perlemoen, asook duiktoerusting," sê sers. Christopher Spies, polisiewoordvoerder.
Die drie verdagtes, onderskeidelik 25, 32 en 36 jaar oud, is steeds in polisieaanhouding. Hulle verskyn na verwagting later vandag in die landdroshof op die dorp op aanklagte van die onwettige besit van perlemoen.
Die perlemoen is aan die departement van landbou, bosbou en visserye oorhandig.
Lt.genl. Thembisile Patekile, Wes-Kaapse polisiehoof, het die span geloof vir hul waaksaamheid.
"Die beskerming van ons lewende mariene hulpbronne is van die grootste belang in die provinsie, veral vir die ekonomie. Die ingrypings sal voortduur as deel van ons gesamentlike pogings om die onwettige oes en smokkel van ons mariene hulpbronne langs die kus te stop."
'Kultuur van moord' in dele van O-Kaap moet stop – polisiehoof
Ons mariene het meer sulke mense nodig om toe te slaan. Onwettig is onwettig hoop die gereg word geskiet hier en dat hulle wat dit geoes het gaan sit.
Wat gaan die SAP doen met die enorme fonds ? GROOT VRAAG !!!
Goeie werk! Net jammer dat die hierdie spul weer binnekort op borg vrygelaat sal word en aangaan hiermee. Ons veg 'n verlore stryd teen stropers in die land, net te veel van hulle in ons land
Mooi so, maar wat van die anc wat shell wil toelaat om die seelewe aan die oos kaapse kus te vernietig, dit kom op dieselfde neer.
HOe meer hulle toeslaan hoe meer stroop hulle. Ongelukkig gaan ons nooit ontslae raak van al die onwettige stropers nie, en dit is alles to by renoster stropers.